G. Joó Katalin

Döngicsélő

Illusztrálta:
Albert Katalin

TARTALOM

Mesekert Sziromtánc Virágbál Nem tudom vers Hajnali dal Kukac-nóta Falusi zenebona Mondókák Brumi maci Lepke-lagzi Manók Sünmese Álomtündér Fagyi dal Ha választhatnék Karácsonyi álmok Hóember

Nem tudom vers

Miről dong a méhecske?
Mit zümmög a legyecske?
Mit ficsereg a fecske?
S miről mekeg a kecske?
Miért kiabál a páva?
Ha épp senki se látja.
Mit nyerít a kiscsikó?
Ezt tudni lenne jó.
Kérdezem a nagyokat,
De hallgatnak nagyokat.
Ők se tudják szerintem,
Ha felnövök, megfejtem.

Hajnali dal

Madárka hangja szól,
itt dalol valahol.
Hallom az énekét:
- nyitnikék, nyitnikék!
Rázendít a rigó,
tillió, élni jó!
Fecskepár azt zengi:
Ficseri-csicseri.
Hajnali zenekar,
Csuda jó, mily pazar!
Zengjetek madarak,
egy új nap felvirradt.

Kukac-nóta

Cseri-cseri, cseresznye,
megérett a cseresznye.
Ízes, édes, zamatos,
most már ide bemászok.
Kibújok és bebújok,
ez a cseri, cseri-rock.
Finom, édes cseresznye,
kukacoknak kedvence.
Leszednek most, jaj, nekem!
Mi lesz most már énvelem?
Vége van a dalomnak,
és a vidám táncomnak.
Itt már nem bulizhatok,
itt már nem lesz cseri-rock.
Kibújok és elmegyek,
másik cserit keresek.

Falusi zenebona

Bárány béget be-e-e,
hol a finom tejecske?
Gá-gá gágog a liba
nem lesz itt ma galiba.
Tyúkom mondja kot-kot kot,
nem találom a magot.
Csibék kicsik, pelyhesek,
anyjuk után lépkednek.
Bocim kimegy legelni,
lesz majd, aki megfeji.
A kis csikó rúg-kapál,
A gazdája kiabál.
Kukorékol a kakas,
hová lett a rézgaras?
Háp, háp hápog a kacsa,
induljunk a lagziba.
Minden állat felkelt már,
azt i-ázza a szamár.
Boci mondja bú, bú bú,
ma senki sem szomorú!
Zenebona, hangzavar,
de ma senkit nem zavar!

Mondókák 1.

Villamos

Csilingel a villamos,
Minden utas kalapos.
Felszállnak az utasok,
Leveszik a kalapot.
Márti, Pali integet,
Utaznak a gyerekek.

Bicikli

Csingilingi kisbicikli,
Rápattan a kicsi Pisti.
Árkon-bokron tekeri,
Elfárad a bicikli.

Repülő

Lő, lő, repülő
Felhők fölött
repülő.
Pilótája én vagyok
Ragyognak a csillagok.

Szekér

Diceg-döcög a szekér
Poros úton mendegél.
A kereke csikorog,
A hajtó meg vigyorog.

Mondókák 2.

Kippen koppan a dió,
Most gyereknek lenni jó!
Dingve-döngve döng a tál,
a kis kukta kiabál.
Libben-lobban a kendő,
merre vagy, te tekergő?
Tippen-toppan a kislány,
Megfoglak, te kis zsivány!
Esik eső, villámlik,
Ez a gyerek de fázik!
Micergélő-mocorgó,
Arra gurult a borsó.

Brumi maci

Brumi brummog mérgesen:
- Hol a mézem, édesem?
Gyomrom korog hangosan,
morog Brumi morcosan.
- A mézecském hova lett?
Vajon ki ehette meg?
Irgum-burgum brummacca,
Merre van a csuprocska?
- Kedves Brumi ne morogj!
Itt a mézed, nem látod?
Édes mézed csuporban,
ott van a kis komódban.
Brumi maci nekilát,
megtömi a pocakját.
Teli hassal elalszik,
Lépesmézzel álmodik.

Lepke-lagzi

Cseng-bong-zeng az erdő,
nagy nap vagyon máma,
Lepke-kisasszony készül
az esti lagzijára.
Összegyűlt a násznép,
hangos ma az erdő,
róka lesz a násznagy,
s vőfély szitakötő.
Pillangó-kisasszony
felöltözik szépen,
menyasszonyi csokrát
hozzák is már négyen.
Katica kötötte,
hófehér virágból,
Pettyet is rakott rá,
Finom cukorkából.
Lepkefi érkezik
s öleli a párját,
Pillangó-kisasszony
eldobja a csokrát.
Táncolnak reggelig,
ropják már a csárdást,
így ért aztán véget
a lepke-dáridózás.

Manók

Manófalván manó-lak,
a kismanók ott laknak.
Erdőt-mezőt bejárnak,
és vidáman ugrálnak.
Manósapka és kalap,
senkiről le nem marad!
Piros, zöld, és a sárga,
ez a három szín járja.
Huncut manók is vannak,
ők mindenkit becsapnak.
Zöld sapkákat viselnek,
arról megismerheted.
Kik piros sapkát hordanak,
ők segítenek te rajtad.
Meghallják a kérésed,
S máris hozzád sietnek.
Sárga sapkás kismanók,
ők az álmot hordozók.
Álomporral altatnak,
szép álmokat ők hoznak.

Sünmese

Sün Sámuel mérges nagyon,
Azt se tudja, hova kapjon.
Sün Sári a felesége,
Egész nap csak pöröl véle.
- Selyem fűben heverészel,
a szobában TV-t nézel.
Mosok, főzök, takarítok,
közben gyerekeket okítok.

- Fogd hát a kosarat, Papa,
Indulj rögvest a piacra!
Vásárolj be holnap délre,
Hozz finomságot az ebédre!
A sün fiúk merre lehetnek?
Ők a kertben tekeregnek.
- Segíteni gyertek gyorsan,
Addig, míg jókedvem van!
- Sün Pali és Sün Feri,
A szemetet vigye ki!
Sün Panna és Hanna,
Már rég az ablakot mossa!
- Mire megérkezik a tavasz,
Rendben lesz a Sün-lak.
Sünfalván most nagy
a sürgés-forgás,
mindenhol kezdődik a
tavaszi nagytakarítás.

Estére megbékél a süncsalád,
Elkerülik már a vitát.
Megbeszélik másnapra,
Kinek mi lesz a feladata.
Aztán átölelik egymást szépen,
Élnek tovább sünbékességben.

F a gy i-d a l

A fagylalt édes vagy savanyú,
a fagylalt hideg, gömb alakú.
A fagyi, a fagyi, ó az csudi jó!
A fagyi, a fagyi gyereknek való.
A fagyi, a fagyi, nagy melegben jó,
és nem télen, mikor esik a hó.
Vanília, csoki, vagy mogyoró,
de jöhet még puncs és rumos dió.
Anyu és apu vitázik velem,
De a nagyit úgyis ráveszem.
Megveszi nékem, hogyha megkérem,
Mert tudja, a fagyi a nagy kedvencem.
A fagyi, a fagyi, ó az csudi jó!
A fagyi, a fagyi gyereknek való!
A fagylalt édes vagy savanyú,
A fagylalt hideg, gömb alakú.

Ha választhatnék

Ha választhatnék, virág lennék,
Illatommal mindenkit elbűvölnék.
Nem! Mégsem virág lennék!
Ha választhatnék, szellő volnék,
Mindenkit lágyan megsimogatnék.
Nem! Mégsem szellő lennék!
Ha választhatnék, tündér lennék,
mindenkinek boldogságot vinnék.
Nem! Mégsem tündér lennék!
Ha választhatnék, kismadár lennék,
A füledbe gyönyörű dalt dalolnék.

Karácsonyi álmok

Ha a karácsonyi álmok
egyszer valóra válnának,
nem lenne többé gond, s bánat.
boldogság áradna át a világon,
ez lenne a megvalósult
karácsonyi álom.
Nem lenne gyűlölet, harag,
csak bizalom és béke,
Szeretet költözne legalább
egy napra mindenki szívébe.
Feledd hát el egy napra bánatod,
Oszd szét e boldog karácsonyi álmot!
Tedd le a hétköznapok kínjait,
Add át a boldogság cseppnyi csókjait!

Hóember

Hóember az ablak alatt,
fején nagy, fekete kalap.
Orra répa, mi lenne más?
Építette Kovács Tamás.
Seprű a kezében,
kalap a fejében,
szénből a gombja,
az orra meg répa.
Van némi gondja,
Túl nagy az orra.
Nincs keze-lába,
hogy megy a bálba?
Hópalotában
ma este bál van.
Akik ott lesznek,
jégnyalókát esznek.